Nhtoi: 8/10/2014
Hkawp hkungga ai Wunpawng Mung dan Shang Lawt Hpung/ Shang Lawt Asuya ning baw ning la ni yawng hte Wunpawng Mung dan Shang Lawt Hpyendap share shagan ni yawng hpang de, dai ni gaw anhte Wunpawng myu sha ni a share shagan nhtoi rai nga mali ai.
Ndai zawn anhte Wunpawng myu sha ni yawng a matu ahkyak dik ai nhtoi rai nga mali ai lam hpe anhte “JINGHPAW WUNPAWNG MYU SHA DEMOKRESI GINRUN PATI” wuhpung ni hku nna Wunpawng mung dan hte Wunpawng myu sha ni yawng a malai tinang asak hpe ap nawng lai mat wa sai shang lawt hpyen du hpyen la, share shagan ni yawng hpe ndai ndau laika hte rau hkung ga jaw dat lu ga ai law. Matut nna mung, ya aten hta Wunpawng mung dan hte Wunpawng myu sha ni yawng a lawt lam hpe tinang sak hpe arang bang let shawng lam majan hta ap nawng nga ai MHH hte hpyen du hpyen la ni yawng hpe mung hkungga jaw dat ga ai law.
Wunpawng myu sha ni yawng hpang de mung, ndai ndau laika hte hkungga la ra shatsam n-gun jaw dat mayu ga ai law, mung dan kata, shinggan nga wunpawng myu sha ni yawng tinang myu tinang mung dan a matu da kring da lang shakut garum nga madai hte maren myit hkrum lam hpe npawt tawn ai myu sha myit jasat hte matut nna shakut nga na matu hpyi lajin mayu ga ai. Anhte Wunpawng myu sha ni yawng gaw dip da hkrum ai lam amyu myu kaw nna, lawt lu na matu hte jet ai demokresi mung dan gaw gap na matu shakut nga ai hkrai rai nga ga ai. Dai majaw tinang nga ai jut shara shagu hta tinang myu a matu lakung lakap tai let n-gun da ting nga ga law.
Hpang jahtum hku nna ya hkyak hkyak Wunpawng mung dan shanglawt hpung/ shang lawt asuya hta myu sha lam hte mung dan lam a matu ding ding man man tsap let shakut nga ai ning baw ning la ni yawng hpe mung tsawra hkungga nga ga ai. Madi shadaw nga ga ai. Myu sha lawt lam hte mung dan lawt lam a matu lam n-yit ai sha matut woi awn ya nga na matu mung ra sharawng kam hpa nga ga ai lam matut nna myit mada nga ga ai.
Mung dan kata hte mung kan shara shagu chyam bra nga ai wunpawng kanu kawa myitsu kaji kaba ni yawng hpe mung, myu sha lam hta matut manoi jawm shakut nga ga, myit hkrum mang rum rai nga ga ngu nna matut shatsam let ndai laika hpe hpung dim dat sai law. Wunpawng mung dan hte Wunpawng myu sha ni yawng hpe hpan wa karai shaman chye ju jaw ya nga u ga.
KNAPD pati
By:
kac_Latn kac_Latn kac_Latn kac_Latn kac_Latn kac_Latn hat_Latn ces_Latn